**Klaipėdos „Akropolyje“ šį sekmadienį atidaroma Algio Kriščiūno paroda**

**Didelio susidomėjimo Šiauliuose sulaukusi Algio Kriščiūno paroda „Akimirka, kurią vadiname gyvenimu“ toliau keliauja po Lietuvą. Jau nuo spalio 12 dienos ji įsikurs prekybos ir pramogų centre „Akropolis“ Klaipėdoje, kur lankytojai galės išvysti 10 ypatingai didelio formato menininko darbų.**

„Džiaugiamės galėdami pristatyti Algio Kriščiūno kūrybą Klaipėdos „Akropolio“ lankytojams. Tai ne pirmas kartas, kai prekybos ir pramogų centras tampa erdve meno kūriniams, taip suteikiant galimybę žmonėms pasisemti įkvėpimo tiesiog užsukus apsipirkti ar praleisti laisvalaikį. Tuo pačiu prisidedame prie to, kad menas pasiektų ir tuos, kurie galbūt rečiau užsuka į galerijas ar muziejus“, – sako Paulius Pocius, „Akropolis Group“ rinkodaros ir komunikacijos vadovas.

Kaip anksčiau teigė A. Kriščiūnas, jo tapybos darbų paroda „Akimirka, kurią vadiname gyvenimu“ kviečia susimąstyti apie buvimo esmę, laikinumą ir gyvenimo trapumo grožį: „Tai kvietimas ne tik egzistuoti, bet iš tiesų gyventi – neatidėlioti džiaugsmo rytojui, o rinktis gyvenimą vėl ir vėl“.

Specialiai parodai „Akropolyje“ atspausdinti A. Kriščiūno darbai yra įspūdingo formato – kai kurie jų siekia net 3 x 6 metrų dydį. „Žmonės gali stovėti šalia ir jaustis tarsi patys patekę į paveikslo vidų“, – sako menininkas.

Įkvėpimo gamtoje ir knygose pasisemiantis menininkas kasmet sukuria bent 50 naujų kūrinių.

Nors daugiau kaip dešimtmetį A. Kriščiūnas gyvena Fuerteventūroje, Ispanijos saloje Atlanto vandenyne, kasmet vasarai grįžta į Lietuvą. Į gimtąją šalį menininkas atvyksta ir dėl įvairių projektų. Rugsėjo pradžioje jis lankėsi parodos „Akimirka, kurią vadiname gyvenimu“ atidaryme Šiaulių „Akropolyje“.

Parodos organizatorių teigimu, Šiauliuose ši paroda sulaukė itin gausaus lankytojų dėmesio – lankytojai ne tik domėjosi kūriniais, bet ir aktyviai dalijosi įspūdžiais socialiniuose tinkluose. Dabar unikalią galimybę išvysti A. Kriščiūno darbus turės ir pajūrio gyventojai bei uostamiesčio svečiai.

A. Kriščiūno darbų paroda Klaipėdos „Akropolyje“ veiks prie parduotuvės „Pepco“ iki lapkričio 14 d.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.*

***Daugiau informacijos:***

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*